Twee sussies jaar na ontvoering steeds soekNatasha (6) en Tammy (11) Pietersen. Foto: Verskaf Twee sussies van Witbank in Mpumalanga, wat in Desember verlede jaar glo deur hul pa ontvoer is, is byna ŉ jaar later steeds soek. Maroela Media het vroeër berig Natasha en Tammy Pietersen, albei leerders aan die Laerskool Taalfees, is in 2015 uit hul ouers se sorg verwyder en in pleegsorg geplaas. Hulle is in Desember verlede jaar toegelaat om vir die vakansie na hul pa, Gideon Petrus Pietersen (55), in Gauteng te gaan. Pietersen het egter nooit sy dogters op 29 Desember terugbesorg soos hy wetlik verplig was nie en ŉ klag van ontvoering is op 4 Januarie 2016 by die Witbank-polisiestasie ingedien. Natasha was ten tyde van haar verdwyning ses jaar oud en Tammy was elf. Dessie Rechner, stigter en direkteur van Pink Ladies, het Dinsdag aan Maroela Media gesê ná ŉ jaar se ondersoek en verskeie inligting en wenke wat opgevolg is, het die soektog na die Pietersen-susters nog niks opgelewer nie. Twee foto’s van Gideon Petrus Pietersen (55). Foto: Verskaf “Ons kan nie nou inligting bekendmaak oor die vordering van die ondersoek of enigiets wat ons oor die afgelope jaar vasgestel het nie. Die saak is heeltemal te sensitief en dit kan die ondersoek nadelig beïnvloed om nou sensitiewe inligting bekend te maak,” het Rechner gesê. Sy het gesê sy kan ook nie enige inligting bekend maak oor die kinders se maatskaplike omstandighede of waarom hulle by hul ouers weggeneem is nie. Sy het wel bevestig Pink Ladies het ŉ hofbevel en skriftelike toestemming om die kinders se name en foto’s te versprei om die polisie in hul ondersoek te help. “Die soektog fokus nie op ŉ spesifieke gebied of provinsie nie, maar landwyd. Enigiemand met enige inligting word versoek om na vore te kom,” het sy gesê. Enige inligting oor die saak kan by die ondersoekbeampte, sers. De Lange by 083 570 8851 of by Pink Ladies by 072 214 7439, 072 620 7704 of 079 703 2427 aangemeld word.